ועדת העלייה, הקליטה והתפוצות, כנסת 23, פרוטוקול מספר 30, 2020-07-26 11:07

דוד ביטן: אני פותח את הישיבה.

דוד ביטן: נושא הדיון היום, כניסתם לארץ של תלמידי ישיבות שהם בעצם כמו סטודנטים לצורך העניין הזה.

דוד ביטן: הישיבה מתקיימת לבקשתו של כבוד הרב משה מייזלמן, ראש ישיבת תורת משה, סגן ראשי הישיבות לחו"ל בארץ ישראל.

דוד ביטן: 25% ממשתתפי תוכנית הלימודים בישיבות בשנים האחרונות קשרו את גורלם למדינת ישראל, התחתנו ונשארו לחיות בה.

דוד ביטן: התוכנית נמשכת שלוש שנים.

דוד ביטן: בישיבה לומדים כ-150 תלמידי חו"ל.

דוד ביטן: איפה הישיבה כרגע, באיזה מקום?

אברום מייזלמן: ירושלים, שכונת סנהדריה המורחבת.

דוד ביטן: כמה תלמידים יש בישיבה חוץ מבני חו"ל?

אברום מייזלמן: אין.

דוד ביטן: רק הם?

אברום מייזלמן: כולם בני חו"ל.

דוד ביטן: הבנתי.

דוד ביטן: מהפניה עולה שהתלמידים לא יצליחו להתחיל לימודיהם בתחילת חודש אלול בארץ בגלל היעדר אשרות כניסה לתלמידים.

דוד ביטן: כמו שנאמר בדיונים קודמים, שערי מדינת ישראל צריכים להיות פתוחים ליהודים גם בעידן הקורונה תוך שמירה קפדנית על הנחיות משרד הבריאות.

דוד ביטן: אנחנו קיימנו ישיבה בנושא תוכניות של הסוכנות, "מסע" ונעל"ה, שהופסקה על דעתם של המשתתפים על ידי רשות האוכלוסין.

דוד ביטן: הנושא הזה נפתר ועל פי מה שאמר לי ראש מינהל האוכלוסין, גם הבעיה שלכם נפתרה בעקבות האישור להכניס סטודנטים חדשים לשנת הלימודים הבאה בכל המסגרות הלימודיות.

דוד ביטן: זה היה לפני המכתב שלכם, אני מבין, נכון?

אברום מייזלמן: נכון, כן.

דוד ביטן: אבל יש כל מיני תנאים שאנחנו צריכים אותם לברר.

דוד ביטן: ההנחיות אומרות שהם חייבים להיכנס לבידוד, כי נקבע שעד שישה תלמידים צריכים לשהות באזור בידוד נפרד עם שירותים ומקלחת ייעודיים לאזור הזה.

דוד ביטן: השאלה שנשאלת, מדוע לא התקבלה החלטה לבודד לפני טיסת הגעה, כולל בדיקות?

דוד ביטן: שישה מבודדים, לא כל המוסדות יוכלו לעמוד בתנאי הבידוד שמחייב הנוהל.

דוד ביטן: עד היום תנאי הבידוד היו 26 תלמידים בקפסולות.

דוד ביטן: כמו כן הנוהל מחייב תלמידים קטינים מתחת לגיל 18 לפנות לנציגויות בחו"ל להגשת בקשה.

דוד ביטן: בדיונים קודמים דובר על זמני המתנה ממושכים ועל העומס.

דוד ביטן: האם ניתן למצוא דרך אחרת בלי הצורך להגיע לקונסול בחו"ל?

דוד ביטן: מדובר בסעד זמנים של שבועיים, שכן התלמידים שיגיעו מחויבים בשבועיים בידוד והלימודים מתחילים בחודש אלול.

דוד ביטן: בנוסף לזה ביקשנו במכתב מה-22 ביולי מפרופ' שלמה מור-יוסף שמתייחס לבנות שירות לאומי המשרתות בישראל.

דוד ביטן: אנחנו מבקשים להשוות את תנאי ביקורי הורים לבנות שירות לאומי בדומה לביקורי הורים לחיילים בודדים המשרתים בצה"ל וליצור אחידות בנושא, כיוון שנכון להיום בת שירות לאומי שמשרתת בארץ, בעצם ההורים שלה לא יכולים להגיע.

דוד ביטן: גם בזה אנחנו נדון היום ונעשה בירור בעניין הזה.

דוד ביטן: מישהו רוצה לומר משהו לפני זה?

מיכל וונש: אני אשמח, אדוני היושב-ראש.

דוד ביטן: בבקשה.

מיכל וונש: בוקר טוב, שבוע טוב אדוני היושב-ראש, אנחנו בעצם עוסקים באותו נושא בחתכי אוכלוסייה שונים.

דוד ביטן: אנחנו מקבלים בקשה נוספת.

מיכל וונש: אז אני רוצה רק להבהיר.

מיכל וונש: חייבים להבין, פרופ' מור-יוסף ומי שנמצא על הקו, צריך שקיפות וצריך בהירות לגבי התנאים.

מיכל וונש: היולדת שבעטיה שוחחנו בשבוע שעבר, ילדה.

מיכל וונש: נכנסה לשמירת היריון, היא ילדה והאימא שלה עדיין ממתינה לאישור של מי שנפגשים אחת לשבועיים לדון בוועדות חירום, והמסכנות של מי ששירתה כחיילת בודדה במדינת ישראל וילדה לבדה ובסופו של דבר האימא שלה עדיין לא הגיעה ארצה, ויש לה אישור להגיע, לרבות כל הפחד של להיות לבד גם בתקופה הזאת, ואני חושבת שלאורך כל הדרך מה שיוצר כל פעם חוסר הבנה, זה חוסר בהירות מוחלטת מה הן ההנחיות.

מיכל וונש: כל פעם צריך אחר כך להשתמש בכל מיני אמצעים.

מיכל וונש: יש לי רשימה של 200 יולדות שעדיין ממתינות להבין מה ההורים שלהן צריכים, האם הם יוכלו לבוא.

מיכל וונש: הן כבר ילדו אמנם חודש ויום לפני שמותר היה לבוא, אז הם לא יכולים לבוא לבקר אותן.

מיכל וונש: הצורה שזה מתנהל בעיניי, ואני חושבת שהנושא הזה הוא רק אחד מהם, כפי שהזכרת, בנות השירות, אז אפשר כבר לבוא לבקר חיילים בודדים אבל אי אפשר לבוא לבקר בנות שירות שהן בדיוק אותן בודדות ואותן עולות חדשות, וכל הזמן נשאר לי פה בראש מאחורה שאנחנו מדברים על גל העלייה המדהים שאנחנו צופים אותו, של רבע מיליון יהודים, ובינתיים רק שמים חסמים, חסמים, חסמים וחוסמים את המשפחות מלהגיע ומקשים על האנשים האלה שנמצאים פה בארץ לבד בתקופה הכי קשה לכולנו ובטח למי שחווה כל מיני אתגרי חיים, מלידה ועד שירות צבאי ועד להיות פה לבד כבת שירות.

מיכל וונש: אני חושבת שאנחנו צריכים לבקש היום גם הבהרה של מה היא המדיניות, גם הנגשה של המידע בשפות, גם הקלה בעומס שיש בקונסוליות.

מיכל וונש: אי אפשר להגיע לאנשים.

מיכל וונש: אנשים ממתינים.

מיכל וונש: היא כבר ילדה כפי שאמרתי.

מיכל וונש: נמתין עד מוחרתיים, אז גם יעבור עוד חודש ואימא שלה עדיין לא תוכל להיכנס.

מיכל וונש: הדבר הזה של ועדת חריגים פעם בשבועיים בשעת חירום, אני לא מצליחה להבין את הדבר הזה, אני מצטערת.

מיכל וונש: אנחנו כולנו פה עובדים מסביב לשעון, שעת חירום לעם ישראל, למדינת ישראל.

מיכל וונש: לא מקובל עלי שמדור אחד שומר על השגרה שלו, פעם בשבועיים נפגשים ודנים במקרים החריגים.

מיכל וונש: אני לא מבינה את הדבר הזה.

אשר שלמון: סליחה, אני רק רוצה לתקן.

אשר שלמון: הדיונים הם אד-הוקים, כל היום, 24 שעות, לא פעם בשבועיים.

מיכל וונש: אז איך זה יכול להיות שאנחנו מנסים שבועיים לקבל אישור לאימא של יולדת בשמירה, שאמורה להיכנס לארץ ולא מקבלים אותה, אם זה אד-הוקים?

אשר שלמון: לא יודע, בואי תבדקי את זה נקודתית מולם.

מיכל וונש: אני בודקת את זה כל הזמן נקודתית מולכם.

אשר שלמון: אם לא תקבלי תשובה, אני אשמח לסייע לך אישית בסוגיה הזו.

מיכל וונש: קצת מאוחר, אתה יודע.

אשר שלמון: אבל אני חייב להגיד שהבקשות מגיעות 24 שעות והדיון הוא ברמה גבוהה.

מיכל וונש: אני מסכימה שהן מגיעות אבל הן כנראה לא מטופלות.

דוד ביטן: לוקח זמן.

אשר שלמון: לא, יש מאות בקשות שטופלו בשבועיים האחרונים.

אשר שלמון: לא מכיר, אני אשמח לסייע.

דוד ביטן: קודם כל, מור-יוסף אמר לי שההחלטה היא חודש אחורה וחודש קדימה, אבל לא כאלה שילדו לפני חודשיים-שלושה.

דוד ביטן: כל הפניות שיש לך, מאיזה מועדים מדובר?

מיכל וונש: יש לנו גם וגם.

מיכל וונש: יש לנו את החודש קדימה וחודש אחורה.

דוד ביטן: חודש קדימה ואחורה אין בעיות.

מיכל וונש: עובדה.

מיכל וונש: אימא שחיכתה לבוא לבקר את ביתה שנכנסה לשמירת הריון, מה לעשות, אין לנו בטוחות, נכנסה לשמירת היריון, רק רצתה שאימא שלה תהיה פה ואנחנו שבוע מנסים להתנהל.

דוד ביטן: אני לא מבין למה צריכים לעבור את הקונסוליה.

דוד ביטן: אם הם לא מסוגלים לעמוד בזמנים, אז שיבטלו את ההליך הזה של הקונסוליה.

דוד ביטן: אין דרך אחרת.

דוד ביטן: תשמע, זה לא הגיוני הסיפור הזה.

דוד ביטן: כל הזמן שמים לנו כל מיני דברים שלא עומדים בזה, אז שהיא תבוא לארץ ואם בקונסוליה יחליטו שלא מגיע לה, שיחזירו אותה.

דוד ביטן: זו בעיה שלה, זה הכול.

דוד ביטן: אי אפשר בצורה כזאת.

דוד ביטן: לנו נמאס כבר מהעניין הזה.

דוד ביטן: אני אומר לך את האמת, נמאס לנו מזה.

אשר שלמון: חבר הכנסת ביטן, אני לא הכתובת.

ישראל אייכלר: היושב-ראש דוד ביטן תפס ברגע אחד בעיה של חמישה חודשים.

ישראל אייכלר: הוא שיודע, כולנו יודעים.

ישראל אייכלר: יש באג נוראי שמה שאמרה חברת הכנסת וונש זה קול של דברי אמת.

ישראל אייכלר: יש באג שנקרא שצירפו את הקונסוליות כמי שצריכים לטפל במה שמשרד הפנים ומינהל האוכלוסין מטפל, באלפים וברבבות בכל השנים, ואילו הקונסוליות כל השנים מטפלות בכך וכך מקרים חריגים.

ישראל אייכלר: פתאום הטילו עליהם את כל הקורונה, עם אותו צוות אנשים, ואברושי יודע מזה, התלוננתי כבר גם לפני המנהל של מינהל האוכלוסין וגם הגשתי בוועדת החוץ של הכנסת בקשה לדיון מהיר, שאגב לא היה, להוציא את הקונסוליות מהעניין הזה.

ישראל אייכלר: הם לא בנויים לקצב הזה.

ישראל אייכלר: אתה יודע אדוני היושב-ראש, שכשמכניסים במייל את הבקשה, בכלל אי אפשר לדבר עם אנשים, רק במייל, אז הם אומרים מראש, שבוע ימי עבודה כדי שהיא תראה אם בכלל אתה עומד בקריטריונים, ואם היא רואה שאתה עומד בקריטריונים, היא שולחת את זה לארץ.

ישראל אייכלר: פה בארץ יש טיפול הרבה יותר מהיר כמו שאמר אושי, אבל שם בקונסוליות זה הבאג.

ישראל אייכלר: את זה צריך לבטל.

ישראל אייכלר: גם עכשיו כשיש כבר מתווה חדש לבני ישיבות, אז עד גיל 18 שוב צריך ללכת לקונסוליות.

ישראל אייכלר: צריך להוציא את הקונסוליות.

ישראל אייכלר: הקונסוליות לא יכולות לתרום כלום.

ישראל אייכלר: הן לא בודקות שום דבר, הן רק רואות את המסמכים ואת זה יכולה לעשות כל פקידה במינהל האוכלוסין יותר טוב מאשר בקונסוליה.

דוד ביטן: נכון, שישלחו את זה לארץ.

דוד ביטן: אם עומדים בקריטריונים, שיתנו לה אישור.

אשר שלמון: אני מבין שמאחר ואני היחידי שהתייצב - - -

שלומית אבינח: לא, יש את רשות האוכלוסין.

שלומית אבינח: יש אותם בזום.

אשר שלמון: יש אותם בזום, אז שיגיבו.

אשר שלמון: אני לא יכול לייצג אותם.

דוד ביטן: תיכף אנחנו נגיע אליהם.

יוסף טייב: אדוני היושב-ראש, אני הייתי רוצה לחלק את הנושא.

יוסף טייב: קודם כל אני רוצה לברך על ההחלטה האמיצה שכן לאפשר ולהשוות את תלמידי הישיבות למה שהיה "מסע", נעל"ה ועוד תוכניות כאלה וכאלה.

יוסף טייב: אני חושב שזה צעד אמיץ.

יוסף טייב: יחד עם זאת, מגיעים אלי עשרות פניות ועשרות ראשי-ישיבות, אמנם מהציבור הצרפתי ואני מאמין שבציבור האמריקאי זה פחות או יותר דומה.

יוסף טייב: אין לאף אחד מושג איך בעצם התהליך, מה הוא צריך לעשות כדי לגרום לאותם תלמידים להגיע ארצה.

יוסף טייב: צריך להבין, אותם תלמידים שמגיעים ארצה, מעל 60% מהם בסופו של דבר נשארים כאן בארץ, מקימים משפחות.

יוסף טייב: אין עידוד עלייה יותר גדול מזה.

יוסף טייב: אני לא מבין, ריבונו של עולם, למה המתווה הזה לא ברור?

יוסף טייב: שימנו פרויקטור לעניינים האלה.

ישראל אייכלר: לא צריך פרויקטור.

יוסף טייב: צוות שיטפלו בדבר הזה.

אשר שלמון: אני אשמח להבהיר, הרב טייב.

אשר שלמון: המתווה נסגר סופית ביום חמישי.

אשר שלמון: גם הכללים האחרונים יצאו היום.

אשר שלמון: זה מאוד ברור.

אשר שלמון: יש לי היום פגישת טלפון עם ועד ראשי הישיבות.

אשר שלמון: אנחנו נסביר איך הבידוד צריך להתקיים.

יוסף טייב: הבידוד והכול, יטפלו בזה.

יוסף טייב: אני אומר, לפני הגעתם ארצה.

אשר שלמון: אני ברשותכם מנסה להסביר.

אשר שלמון: לכשהישיבה ערוכה ותציג ותקבל אישור למתווה, אפשר להעביר רשימות מסודרות של תלמידים לרשות האוכלוסין והם יקבלו אישור לחזור.

דוד ביטן: כן, אבל אין.

דוד ביטן: זה לוקח זמן, אתם לא מבינים את זה.

יוסף טייב: התהליך, מי עומד מול מי?

יוסף טייב: התלמיד עומד מול מי?

אשר שלמון: התלמיד עומד מול ראש הישיבה.

אשר שלמון: הישיבה תעמוד בצורה מסודרת ואני חושב שנכון להביא רשימת בחורים, מסודרת, במקום שכל בחור יפנה בנפרד וייבחן בנפרד.

אשר שלמון: צריך להעביר רשימות מסודרות, מלאות וכל ישיבה שערוכה לקיים את הבידוד, תקבל אישור.

ישראל אייכלר: אז למה מתחת לגיל 18 שוב צריך לעבור את מסכת הייסורים והקונסוליות?

אשר שלמון: זה כבר לא שאלות אלי, זה באמת שאלות לרשות האוכלוסין.

ישראל אייכלר: אבל זאת המציאות.

ישראל אייכלר: הבחורים רוצים לבוא ללמוד פה.

ישראל אייכלר: הם לא באים כמו נעל"ה לעשרה ימים לטיול.

מיכל וונש: לא, לא, נעל"ה זה לא לעשרה ימים, הרב אייכלר.

מיכל וונש: נעל"ה זה גם לשנה.

ישראל אייכלר: ויש הרבה הורים מבוגרים כמו שאמרה חברת הכנסת וונש לגבי לידות.

ישראל אייכלר: יש גם אנשים קשישים שגרים בארץ שמחכים חמישה חודשים לילדים שלהם לביקור.

מיכל וונש: נכון מאוד, אמת.

ישראל אייכלר: חייבים להוציא את הקונסוליות מהסיפור.

דוד ביטן: אנחנו צריכים לראות איפה יש באג ושם לטפל.

ישראל אייכלר: זה הבאג, אדוני היושב-ראש.

ישראל אייכלר: הבאג הוא בקונסוליות.

דוד ביטן: כבוד הרב, שומעים אותך.

משה מייזלמן: אני זה ששלחתי את המכתב שלי לכבוד יושב-ראש הוועדה.

משה מייזלמן: קודם כל אני רוצה להודות לשר הפנים, לשר הבריאות, ליושב-ראש הוועדה על כל מה שהם עושים לטובתנו.

משה מייזלמן: אני שלחתי את המכתב שלי.

משה מייזלמן: אני מבקש מיושב-ראש הוועדה אם אפשר לדבר באנגלית או יותר טוב בעברית?

דוד ביטן: בעברית.

משה מייזלמן: אין בעיה, אני יכול לדבר בעברית.

משה מייזלמן: אני כבר גר פה 40 שנה.

משה מייזלמן: בסופו של דבר שפת האם שלי זה אנגלית.

משה מייזלמן: מה שכתבתי זה דבר פשוט.

משה מייזלמן: אני חי בעולם החינוך 50 שנה.

משה מייזלמן: אני הייתי מהראשונים לפני 49', שזירזתי את כל התלמידים להגיע פה לארץ.

משה מייזלמן: עכשיו זה הנורמה שכל תלמיד ותלמיד סוגר מקום אצל דוברי אנגלית, מגיע לארץ ישראל, מדינת ישראל לכמה שנים.

משה מייזלמן: על ידי זה הוא יוצר קשר מאוד עמוק עם החברה פה.

משה מייזלמן: כמעט 25% מהתלמידים שלנו נשארים פה, בונים משפחות פה בארץ.

משה מייזלמן: כל השנים בנינו מערכת גדולה של מוסדות פה לעודד את העלייה.

משה מייזלמן: אפילו אלה שחוזרים למקום מגוריהם, יש להם קשר הדוק עם כל החברה הישראלית הן מבחינה פיננסית, הן מבחינה חברתית, הן מבחינה פוליטית.

משה מייזלמן: זה מחזק את הקשר.

משה מייזלמן: אנחנו אומרים היום שאנחנו מודים לכל הגורמים שעוזרים להקל עלינו להמשיך את העבודה החשובה הזאת למען עם ישראל, למען מדינת ישראל, אבל צריכים לקחת בחשבון, אם חס ושלום השנה הזאת לא נוכל להכניס לפה תלמידים, כל המערכת הזאת קורסת לגמרי עם כל ההשלכות שיכולות להיות.

משה מייזלמן: יש השלכה קודם כל לעתיד של העלייה מארצות רווחה, כל מי שדוברים אנגלית.

משה מייזלמן: זה אני יכול לדבר בשביל דוברי אנגלית.

משה מייזלמן: דוברי מקומות אחרים, אני לא יכול לדבר.

משה מייזלמן: לוותר על הנורמה הזאת שכל תלמיד מגיע, זה אסון בגלל העלייה.

משה מייזלמן: זה אסון פיננסי.

משה מייזלמן: מה שהתלמידים מביאים מבחינה פיננסית לארץ זה המון כסף.

משה מייזלמן: זה גם מכסה מאות ואלפי בני משפחה פה שכל הפרנסה שלהם תלך לאיבוד.

משה מייזלמן: אנחנו מאוד מודים לכבוד יושב-ראש הוועדה על כל מה שהוא עושה, ומבקשים להמשיך את עבודתנו למען עם ישראל, למען מדינת ישראל.

משה מייזלמן: זה התוכן של המכתב שכתבתי, כבוד יושב-ראש הוועדה.

דוד ביטן: מאה אחוז, תודה רבה כבוד הרב.

דוד ביטן: יש לי אליך שאלה.

דוד ביטן: אפשר שכל הבקשות שמוגשות לקונסוליה, תוגשנה לידי הוועדה על ידי הישיבה באופן מרוכז?

משה מייזלמן: עד שאנחנו מקבלים אישור מהרשויות, אנחנו לא יכולים להכניס דבר לקונסוליות.

משה מייזלמן: יש לנו שלושה סוגי תלמידים: יש סוג תלמיד שחוזר אלינו.

משה מייזלמן: כולם באים בלי שום ויזה.

משה מייזלמן: יש לנו קבוצה גדולה של תלמידים שמגיעים כבר עם ויזה לסטודנט.

משה מייזלמן: לפי ההנחיות שקיבלנו, אנחנו חתמנו שאחרי 30 יום אנחנו נסדר להם פה בארץ ויזה סטודנט.

משה מייזלמן: יש לנו תלמידים מתחת לגיל 18 שקיבלנו הודעה שברגע שהניירת גמורה, הם צריכים לקבל אישור מהקונסוליה במקום מגוריהם.

משה מייזלמן: זה מה שקיבלנו.

משה מייזלמן: עד שאין לנו את הניירת ביד, אי אפשר לעשות את זה.

משה מייזלמן: בקשות לקבלת אישור, נעשה את זה באופן מרוכז כמובן.

דוד ביטן: אתה יושב בוועדה של החריגים?

אשר שלמון: כן, שאני מסביר, היא לא ועדה פיזית.

אשר שלמון: זו ועדה אד-הוקית שעובדת דרך וואטסאפים.

אשר שלמון: אם צריך, מדברים בטלפון, וזה 24 שעות ביום כל יום.

דוד ביטן: למה אי אפשר לקבל איזושהי החלטה בוועדה שתצא לחוץ לארץ לקונסוליות, שבמקרה הזה למשל של הישיבה הזאת, הכול יוגש באמצעות הישיבה.

דוד ביטן: לא צריכים לא למקום המגורים ולא צריכים אלף בקשות.

דוד ביטן: הם ירכזו את הבקשות, יגישו לקונסוליה, יקבלו קדימות וצ'יק צ'אק יפתרו להם את הבעיה.

אשר שלמון: אני רוצה להעמיד דברים על דיוקם.

אשר שלמון: אין קשר בין הוועדה ההומניטרית שדנו בה קודם לבין אישור בחורי הישיבות.

אשר שלמון: זה צריך לפשט את ההליך.

אשר שלמון: דרך אגב, סטלה ראפ, סמנכ"לית קונסולרית נמצאת עכשיו בזום.

אשר שלמון: היא פשוט שלחה לי עכשיו הודעה שהיא מבקשת שתיתנו לה את זכות הדיבור בהקשרים של משרד החוץ.

ישראל אייכלר: אבל שמת לב אדוני היושב-ראש, שכל הוועדה ההומניטרית לא קשורה לסטנדרטים.

ישראל אייכלר: ועדה המוניטרית, רק כשזה מקרה של אדם חולה, לוויה, חתונה, סבא, סבתא - - -

דוד ביטן: כן, אבל עכשיו הם מפעילים אותה לגבי הרבה עניינים.

ישראל אייכלר: בדיוק, אז הוועדה ההומניטרית הזאת לא שייכת לעניין.

אשר שלמון: לא, לא תהיה ועדה.

אשר שלמון: לגבי בחורי הישיבות יהיה נוהל ברור שאפשר יהיה לפעול ואפשר יהיה להחזיר את כל הבחורים לפי הנוהל הזה.

יוסף טייב: אותם תלמידים נמצאים מתחת לגיל 18, אז יצטרכו שוב לעבור דרך הקונסוליה.

דוד ביטן: הם יקבלו אישור מיידי דרך הישיבה.

דוד ביטן: אם הישיבה ממליצה עליהם, נגמר הסיפור.

דוד ביטן: אם הוא גר בוושינגטון, הוא ניגש לקונסול - - - .

ישראל אייכלר: הוא גם לא יכול לגשת.

ישראל אייכלר: אומרים לו, רק במייל והמייל יענה לו תוך שבוע.

דוד ביטן: לא, אז אני רוצה את זה לפשט לפחות לגבי הישיבה הספציפית הזאת.

דוד ביטן: כמו שעשינו לגבי הסוכנות נעשה גם לגבי זה.

דוד ביטן: אי אפשר לפתור את כל הבעיות כרגע אבל איפה שזה בעיה אקוטית כרגע, אז אין לנו ברירה.

דוד ביטן: אייל סיסו.

אייל סיסו: צוהריים טובים.

אייל סיסו: לגבי בני הישיבות, לפני שבוע התקבלה החלטה בכלל לגבי סטודנטים ובני ישיבות, החלטה של הוועדה הבין-משרדית שכוללת אותנו, את משרד הבריאות, רשות האוכלוסין, פרופ' מור-יוסף שהוביל את הוועדה.

אייל סיסו: התקבלה החלטה שבני הישיבות כולל חדשים יגיעו החל מטווח הזמן המיידי.

אייל סיסו: נסגר שבני הישיבות לא צריכים להגיע לקונסוליה.

אייל סיסו: הישיבה באופן מרוכז תעביר את השמות לרשות האוכלוסין וההגירה, הם יבדקו את הבקשות מול ראש האוניברסיטה ויתנו להם במרוכז אישור הגעה לארץ שיגיעו לנתב"ג.

אייל סיסו: החריגים היחידים שנדרשים להגיע לקונסוליה זה החבר'ה הצעירים מתחת לגיל 18, שזה 5% מכלל הסטודנטים בני הישיבות שלומדים.

אייל סיסו: הסיבה שילד שהוא קטין, נדרש אישור של ההורה.

ישראל אייכלר: אז הישיבה תעביר את האישור של ההורה עם כל המסמכים.

מרב תורג'מן: אני מציעה שנשמע את משרד החוץ אבל אני מניחה שנדרש אישור של האפוטרופוס ליציאה של הקטין.

דוד ביטן: אז הישיבה תעביר את האישור, מה הבעיה?

ישראל אייכלר: למה לטרטר אותם ולמה להעמיס על משרד החוץ?

דוד ביטן: אני רוצה רק להבין.

דוד ביטן: מה שאתה אומר, בעצם שאין שום בעיה שהישיבה יכולה לרכז את כל הבקשות, להביא את זה לקונסול והוא יאשר להם את זה - - -

אייל סיסו: לא לקונסול, לרשות אוכלוסין וההגירה.

אייל סיסו: רשות האוכלוסין וההגירה מטפלת בבני ישיבות.

אייל סיסו: אנחנו עשינו חלוקה בינינו לבין סטודנטים רגילים.

אייל סיסו: סטודנטים של מוסדות אקדמיים יגיעו לנציגות ותלמידי ישיבות, הישיבה תעביר במרוכז לרשות האוכלוסין.

אייל סיסו: מאחר ואנחנו מבינים שיש פה צוואר בקבוק ויש פה כרגע היקף גדול של בני ישיבות שצריכים להגיע עד א' אלול, אמרנו, בואו נפשט את העניין וננגיש אותו כמה שיותר מהר.

דוד ביטן: אתה אומר לפשט.

דוד ביטן: במילים אין בעיה לפשט.

דוד ביטן: במעשים לוקח זמן.

אייל סיסו: אדוני היושב-ראש, אני ממש לא מסכים.

אייל סיסו: הצוות שלנו בשגרירויות עובדים במתכונת שלדית אמנם, 50% כבר חמישה חודשים, נותנים את הנשמה יום ולילה.

אייל סיסו: אני יודע להגיד לכם מספרים.

אייל סיסו: להגיד שיש בעיה, חבר'ה, זה סיסמא.

אייל סיסו: אני יודע להעביר לכם את המספרים ולהראות לכם שאין שום בעיה וכל מי שפונה, מקבל תשובה ודי מהר, ואתם מכירים את זה, וכשלא מקבלים, יודעים לפנות אל סטלה ואלי 24/7.

אייל סיסו: אנחנו נותנים תשובות 24/7.

אייל סיסו: חבר הכנסת אייכלר פנה אלי כמה פעמים וחבר הכנסת - - - ועוד הרבה אחרים.

אייל סיסו: לבוא להגיד שיש בעיה, אני לא מסכים אתכם.

אייל סיסו: אין בעיה אני חושב, למרות שאני עובד באופן שלדי, וחבר'ה, אנחנו עובדים בשתי משמרות כדי שלא ידבקו בקורונה.

אייל סיסו: כשנדבק לנו עובד בקורונה כל השגרירות נסגרת ואז באמת אין שירות, אבל כשאנחנו עובדים 50%-50% אנחנו משתדלים לתת שירות ואני יכול לתת לכם גם מאות פניות של אנשים ותודות, שקיבלו שירות מהיר מאוד מעכשיו לעכשיו.

ישראל אייכלר: אייל וסטלה וכל האנשים האלה עובדים קשה מאוד 24 שעות אבל אין להם צוות מספיק לעמוד מול האלפים האלה.

ישראל אייכלר: זה שני דברים.

דוד ביטן: אייכלר, יש בעיה שנובעת מכוח-אדם.

דוד ביטן: זה לא רלוונטי כרגע.

דוד ביטן: אני רוצה להבין דבר אחד.

דוד ביטן: אתה אומר שהוא יקבל וימסור את זה לראשות האוכלוסין אבל עד שהוא מקבל את זה, זאת הבעיה.

דוד ביטן: הוא לא יכול לפנות לרשות האוכלוסין גם במרוכז בגלל הזמן שעובר לאישורים שקשורים למשרד החוץ.

דוד ביטן: איך אתה פותר את הבעיה הזאת?

אייל סיסו: אין אישורים של משרד החוץ.

אייל סיסו: נסגר שאין צורך.

אייל סיסו: בני הישיבות לא צריכים לפנות למשרד החוץ.

אייל סיסו: רשות האוכלוסין מסדירה לאישור להגיע לכאן ולקבל את הוויזה בכניסה בנתב"ג.

דוד ביטן: לגבי הישיבה הספציפית הזאת, הם יגישו את זה בצורה מרוכזת ואתם תעשו את כל מה שאתם צריכים על מנת שזה יהיה מהר.

דוד ביטן: אני לא יודע כרגע, כן צריך, לא צריך.

דוד ביטן: תכל'ס, יש אישור.

אייל סיסו: לא יעבור דרך משרד החוץ ולא דרך הקונסוליות.

אייל סיסו: ישירות לרשות האוכלוסין, ישיבה אל מול רשות האוכלוסין, זה הסיכום.

דוד ביטן: איך אנחנו פותרים את הבעיה של אלה שמתחת לגיל 18?

אייל סיסו: אלה שמתחת לגיל 18 צריכים את האישור של ההורה.

אייל סיסו: אישור של ההורה יכול להיעשות או בקונסוליה מול הקונסול, זה על פי חוק, או לעשות את זה מול נוטריון פרטי שיחתום וישלחו את החומר לנציגות ויקבלו אשרה.

אייל סיסו: העניין שהוא שילד קטין חייב אישור של ההורה.

אייל סיסו: חבר'ה, יש לי פה מקרים של חטיפת ילדים.

אייל סיסו: אנחנו טיפלנו לאחרונה ביחד עם משרד הרווחה ומשטרת ישראל במקרים של חבר'ה שהגיעו לפה צעירים ויושבים עכשיו בכל מיני בתים ובכל מיני מקומות.

אייל סיסו: אני לא רוצה להעלות את זה כי יש פה עניין של צנעת הפרט, אבל קרו מקרים ולכן רשות האוכלוסין והגורמים המשפטיים שלהם קבעו שילד קטין, חייבים לקבל את הסכמת הוריו.

אייל סיסו: הסכמת הוריו צריכה להיעשות או בפני עורך דין נוטריון או בפני הקונסול.

אייל סיסו: אני חוזר ואומר, מדובר פה על 5% מכלל הפונים.

מיכל וונש: כן, אבל זה אלפים.

דוד ביטן: יש בעיה לישיבה, למשל אלה מתחת לגיל 18, לדאוג שהם יחתמו אצל נוטריון ציבורי ואז תגישו את זה בצורה מרוכזת?

נפתלי מייזלמן: מה היה עד לפני הקורונה?

נפתלי מייזלמן: שנה שעברה כל תלמיד מתחת לגיל 18 יכול היה להגיע לארץ וההורים שלו אחרי ההגעה לארץ סידרו את זה מול הקונסוליה.

נפתלי מייזלמן: מה שהשתנה היום, שאי אפשר אפילו להיכנס.

נפתלי מייזלמן: למה השינוי הזה קרה?

נפתלי מייזלמן: מה זה קשור לקורונה?

נפתלי מייזלמן: זו השאלה.

אייל סיסו: זה לא נכון.

אייל סיסו: מאז ומעולם קטינים שמגיעים לישראל נדרשים באשרה.

אייל סיסו: כל סטודנט נדרש באשרה בכל העולם.

אייל סיסו: אין פטור מאשרות.

אייל סיסו: מאז ומעולם קטין שמגיע לישראל, בין אם הוא בן ישיבה ובין אם הוא סטודנט או בין הוא תלמיד בבית ספר הכפר הירוק, נדרש להגיע ולחתום בפני הקונסול או בפני נוטריון פרטי.

אייל סיסו: ההורים חייבים לתת הסכמה לילד להגיע.

אייל סיסו: מדובר פה בקטין שמגיע בגפו לישראל.

אייל סיסו: זה מאז ומעולם.

אייל סיסו: מעולם זה לא היה אחרת.

נפתלי מייזלמן: מה שקרה אז, הם נכנסו כתיירים ואז עשו את האשרה.

נפתלי מייזלמן: כרגע לא ניתן לעשות את זה.

ישראל אייכלר: זה פשוט לא מדויק.

ישראל אייכלר: הסטודנט היה מגיע כתייר והיו מסדרים את זה פה בארץ.

דוד ביטן: עכשיו הוא לא יכול להגיע כתייר, אז מה לעשות?

דוד ביטן: אם יש לכם ריכוז, אתם לא צריכים בכלל את הקונסוליה, אתם מגישים את זה ישר.

דוד ביטן: תיכף אנחנו נסכם את זה עם רשות האוכלוסין.

דוד ביטן: תגישו את זה בצורה מרוכזת לרשות האוכלוסין.

דוד ביטן: זה דבר ראשון.

דוד ביטן: לגבי אלה שמתחת לגיל 18, שזה לא הרבה מבחינת הישיבה - - -

מיכל וונש: זה הרבה, זה אלפים אדוני היושב-ראש.

דוד ביטן: אלפים זה בכלל הסטודנטים.

מיכל וונש: לא, לא, אני שאלתי את הרב אייכלר מה זה 5%.

ישראל אייכלר: כל הצעירים שבאים פה לישיבות, באים לפני 18.

ישראל אייכלר: בגיל 18 הוא כבר כמעט הולך להתחתן.

דוד ביטן: אם הם רוצים שזה יהיה מהיר, שהישיבות יגישו את זה בצורה מרוכזת שהם דואגים שכל קטין יחתום אצל נוטריון ציבורי.

דוד ביטן: בזה נגמר הסיפור.

דוד ביטן: אייל, אתה מסכים איתי?

אייל סיסו: כן.

נפתלי מייזלמן: נוטריון ציבורי זה פתרון מצוין.

דוד ביטן: נסיים את זה עם רשות האוכלוסין.

דוד ביטן: תודה רבה לך.

דוד ביטן: נעבור לסטלה.

דוד ביטן: תראי, אנחנו שמענו אותך לפני שבוע.

דוד ביטן: הסברת לנו את התהליך ואמרת לנו שלמרות הבעיות בכוח-אדם אתם מטפלים בצורה מהירה בדברים.

דוד ביטן: לעומת זאת עלו מקרים כמו למשל בנושא של ההורים של היולדות, ששם לוקח זמן עד שמקבלים את האישור.

דוד ביטן: אנחנו רוצים תהליך מהיר.

דוד ביטן: זה גם טוב לכם, גם טוב למשרד החוץ שהדברים האלה יזוזו בצורה אחרת.

דוד ביטן: אפשר לפתור את הבעיות בצורה מסוימת, שאתם תעבדו פחות קשה והפתרונות יינתנו בארץ כי פה יש מספיק כוח-אדם על מנת לעשות את זה.

דוד ביטן: זה מה שאנחנו היינו רוצים ואני חושב שזה גם לפי האינטרס שלכם, לכן אנחנו צריכים למצוא פתרון מהיר יותר לאישורים של הקונסוליה.

יוסף טייב: חשוב להגיד שסטלה מצוינת, נותנת מענה מהיר וטוב.

יוסף טייב: אני לא חושב שראוי שהעוזרים שלי ושל מיכל יצטרכו כל יום לפנות אלייך בשביל תיקים כאלה ואחרים.

יוסף טייב: צריך לבנות צוות שיטפל בדברים האלה.

יוסף טייב: זה לא צריך להגיע אליך.

מיכל וונש: רק להוסיף למה שאמר חבר הכנסת טייב.

מיכל וונש: חייבים שתהיה שקיפות לדברים האלה.

מיכל וונש: צריך להנגיש את המידע לאנשים, לא אחד-אחד כי אנחנו משגעים את סטלה.

מיכל וונש: היא עונה בכל שעות היום אבל זאת לא הדרך.

מיכל וונש: צריך איזשהו מנגנון.

דוד ביטן: אבל לפחות יש מישהו שעונה.

מיכל וונש: ברוך השם, ולברך אותה על זה שהיא עונה.

מיכל וונש: לא רק שהיא עונה, היא גם מטפלת מייד במסירות, אבל זאת לא דרך שהיא יכולה לטפל במספר כל כך גדול של פניות.

מיכל וונש: אי אפשר להציק לה אחד-אחד.

ישראל אייכלר: אפילו משה רבנו אמר ליתרו, "נבול תיבול", באמת כל היום מהבוקר עד הלילה עם כל האנשים, קח לך שרי עשרות, שרי מאות, שרי חמישים, שרי אלפים, שיהיו פקידים מספיק שיוכלו לטפל בכל הבעיות.

דוד ביטן: בבקשה סטלה.

סטלה ראפ: שלום, תודה לכם.

סטלה ראפ: אני רוצה להבהיר כמה אמיתות כדי שלא נתבלבל במושגים.

סטלה ראפ: א', הוועדה הבין-משרדית שדנה בהקלות לכניסת זרים לישראל מתכנסת מדי שבועיים.

סטלה ראפ: זו ועדה ראשות מנכ"ל רשות האוכלוסין, ייצוג של משרד החוץ, משרד הבריאות.

סטלה ראפ: היא דנה על קריטריונים להקלות פעם בשבועיים.

סטלה ראפ: אני חושבת שזה פרק זמן סביר.

סטלה ראפ: לא כל יומיים משנים קריטריונים להיכנס לישראל.

סטלה ראפ: הוועדה ההומניטרית שדנה במקרים שחורגים מהקריטריונים, וזה מקרים של מחלות, מקרים קשים אלה ואחרים, דנה במקרים בין רשות האוכלוסין, משרד הבריאות ומשרד החוץ כמעט 24/7 ואני לא מגזימה, ומרבית המקרים נענים בחיוב.

סטלה ראפ: באשר לעומס על הקונסוליות, שישנם חברי כנסת שמלינים עליהם.

סטלה ראפ: יש לנו אנשים במדור הקונסולרי בקונסוליה X, Y ו-Z והם לא היחידים, שזה שניים עד שניים ורבע אנשים וגם הם צריכים לעבוד בקפסולה כי אנחנו מנסים לשמר רציפות של שירות, כלומר יום יגיע העובד הזה, למחרת יגיע העובד השני.

סטלה ראפ: כמה אדוני חושב שאפשר לתת שירות כשמדובר בעובד אחד ועם קונסול או סגן קונסול שמתחלפים?

סטלה ראפ: זה המצב בלא מעט מהנציגויות שלנו.

סטלה ראפ: יש לנו נציגויות קצת יותר גדולות כמו ניו יורק, פאריס ולונדון שאז 13 או 15 עובדים או שמונה עובדים מתחלקים לשניים.

סטלה ראפ: הם עובדים 12 שעות ביממה כולל יום ראשון שזה היום החופשי שלהם, כדי לעמוד בפרץ של מאות בקשות מדי יום, מדי חודש של חריגים, של משפחות מעורבות, של לידות, של סבא וסבתא שאפשרנו להם להיכנס לשמחות ולבריתות ולחתונות.

סטלה ראפ: המבול הוא פשוט בלתי אפשרי.

סטלה ראפ: באשר לתלמידי הישיבות, הבינו ככלל, תלמיד ישיבה או תלמיד באוניברסיטה חייב להצטייד באשרת סטודנט גם אם אמריקאי, בריטי או צרפתי.

סטלה ראפ: מי שהולך להיות סטודנט, לא נכנס כאילו הוא תייר ומסדיר את מעמדו בישראל.

סטלה ראפ: זה הכלל שבשגרה.

סטלה ראפ: הבינו רשות האוכלוסין שהעומס עלינו הוא כזה, יחד טקסנו עצה והוחלט שלגבי תלמידי ישיבות בגירים, כל ההסדר הזה אחרי שהם יסדירו מול משרד הבריאות והישיבות, הם יכנסו לארץ ואחר כך יסדירו את מעמדם.

סטלה ראפ: לא כך הוא ואייל סגני הסביר את זה.

סטלה ראפ: ילד קטין בישיבות חייב אישור של הורה.

סטלה ראפ: ההורה חייב להתייצב או בפני נוטריון ציבורי ולאמת את חתימתו בחותמת אפוסטיל, שבחלק מהמקומות סגורים המשרדים, או וזה קל יותר למרות שזה מעמיס על הנציגויות שלנו, להתייצב בפני הקונסול עם הילד ולתת את אישורם בכתב שהם מרשים לילד הקטין להגיע לשמש כתלמיד ישיבה בארץ.

סטלה ראפ: האחוזים, כך אומרים לנו, של כלל תלמידי הישיבות הם קטנים וגם הקונסוליות יוכלו לעמוד בפרץ הזה.

סטלה ראפ: באשר למה שחברת הכנסת וונש העירה ומהבוקר אני מתנהלת איתה במגמה לעזור והיא יודעת את זה, חסרה עובדה אחת פשוטה.

סטלה ראפ: חסר מסמך שהיולדת ילדה.

סטלה ראפ: אני מניחה שאם הקונסוליה בניו יורק הייתה מקבלת את המסמך הזה, היא הייתה מוציאה לאלתר את אישור הביקור של האם בארץ כי זה בהחלט עונה לקריטריונים.

סטלה ראפ: אדוני היושב-ראש, בשורה התחתונה אנחנו כאן לתת שירות גם בנציגויות וגם במטה משרד החוץ.

סטלה ראפ: תודה.

דוד ביטן: אני רוצה לשאול אותך שאלה.

דוד ביטן: הבנתי שיש בעיה של כוח-אדם.

דוד ביטן: הרי זה לא משנה, הכול אפשר לעשות דרך האינטרנט.

דוד ביטן: למה אי אפשר שבישראל, במשרד החוץ ישבו שלושה-ארבעה פקידים שיקבלו את החומר מחו"ל ויתנו את האישורים האלה?

דוד ביטן: למה צריך לפנות לקונסוליות שאין שם כוח-אדם?

דוד ביטן: אני לא מדבר על פאריס, ניו יורק ששם יש כוח-אדם.

דוד ביטן: אני מבקש מכם, את רוצה סיוע שלי?

דוד ביטן: אני אדבר עם משרד האוצר.

דוד ביטן: בארבעה חודשים האלה שיהיה צוות של חמישה איש, יתנו לזה תקציב בישראל, במשרד החוץ, שכל הפניות ירוכזו אליו מהמדינות הקטנות ואז פתרנו את הבעיה הזאת.

דוד ביטן: זה לא יכול להיות דבר כזה.

דוד ביטן: אני מבין את מצוקת כוח-האדם, אז אני מבקש מכם, אנחנו נדבר גם עם משרד האוצר.

דוד ביטן: תלכו על הפתרון הזה.

דוד ביטן: כל דבר אינטרנט.

דוד ביטן: מגישים בקשות דרך האינטרנט, ממציאים מסמכים דרך האינטרנט, אתם נותנים אישור דרך האינטרנט, בזה נגמר הסיפור.

סטלה ראפ: אדוני היושב-ראש, אנחנו כבר חודשים מאז ינואר-פברואר יושבים פה צוות לא גדול במטה אגף הקונסולרי, ועובדים, אני לא אגזים, 18 עד 20 שעות ביממה.

סטלה ראפ: אנחנו מגויסים כל כולנו הן לנושא של חילוץ ישראלים, הן לאישורי הכניסה בארץ, הן לעזור לנציגויות זרות להוציא את אזרחיהן מכל מיני שטחים בישראל או מחוצה לה.

סטלה ראפ: אנחנו כאן כדי להגיש את השירות ואנחנו לא נושמים.

סטלה ראפ: כך גם בנציגויות, אבל עדיין יש ניירת שהיא חייבת להיות ספציפית ולהיבדק בנציגויות.

סטלה ראפ: הנציגות ברגע משגרת את זה אלינו בדואר אלקטרוני.

סטלה ראפ: זה לא לוקח יותר מעשר שניות.

סטלה ראפ: אנחנו יושבים על אין-סוף בקשות כדי להעביר אותן להחלטת רשות האוכלוסין, מעברי הגבול, לטקס עצה ביחד, לבדוק מעמד של פונים.

סטלה ראפ: אנשים פונים לכל מיני הסדרים וזה רשום במחשבים שמצויים אך ורק ברשות האוכלוסין.

סטלה ראפ: אנחנו מדינה שחייבת לנהוג באחריות ולבדוק הרבה מאוד מקרים לגופם ולהחליט האם האיש הזה שסורב שבע פעמים בעבר, מנסה להיכנס לישראל בדרך אחרת, באצטלה זו או אחרת.

סטלה ראפ: אתם כנבחרי ציבור חייבים לסמוך על הפקידות שעושה את מלאכתה נאמנה וזה בעזרת המחשוב ובעזרת האנשים שמצויים פה בארץ.

סטלה ראפ: אנחנו עובדים שכם אחת עם כל הנציגויות.

סטלה ראפ: עדיין המצב שלנו בנציגויות או לצורך העניין גם במשרד החוץ, הגענו עד הלום אבל אנחנו לא מלינים על זה.

סטלה ראפ: גם המתי-מעט אנשים שיושבים שם, יושבים מגויסים כדי להגיש את השירות.

סטלה ראפ: תספקו את כל המסמכים.

סטלה ראפ: אין בעיה, אנחנו עושים את זה מייד.

דוד ביטן: סטלה, אני פונה אליך בבקשה להקים את הצוות בארץ שיהיה כוח-אדם מספיק כדי לטפל בכל הבעיות.

דוד ביטן: אני לא מדבר על המקרים החריגים.

דוד ביטן: המקרים החריגים זה עניין אחר.

דוד ביטן: אנחנו נסייע לכם להביא את התקציב לעניין הזה למשך ארבעה-חמישה חודשים והנושא הזה ייפתר אחת ולתמיד.

דוד ביטן: אני אחזור אליך בעניין הזה אחרי שנסגור את זה עם משרד האוצר ואז יהיה פתרון לכל הבעיות האלה מבחינת המהירות ונסיים את העניין הזה.

דוד ביטן: תודה, סטלה.

סטלה ראפ: תודה.

מיכל וונש: ואולי אדוני היושב-ראש רק להוסיף שאין ספק, סטלה, שאת עושה את עבודתך נאמנה.

מיכל וונש: אנחנו יודעים את זה.

מיכל וונש: אנחנו מעריכים את זה, זה רק לא צריך להגיע.

דוד ביטן: אבל יש בעיה מבחינת לוחות זמנים.

מיכל וונש: זו בעיה מערכתית.

דוד ביטן: לא מאשימים אתכם חס וחלילה.

מיכל וונש: נכון.

ישראל אייכלר: להיפך, אנחנו משבחים אותך אבל כמו שאמר יתרו למשה רבנו, יש בעיה כשמישהו שולח לקונסוליה במייל, אומרים לו, תוך חמישה ימי עבודה, זאת אומרת לא יום ראשון ולא יום שני, והם לא מעבירים את זה לצוות פה בארץ.

דוד ביטן: אייכלר, אם יהיה צוות בארץ, הם בכלל לא צריכים את הקונסוליה.

דוד ביטן: צוות של משרד החוץ.

דוד ביטן: אתה פונה אליהם, הם עושים את הבדיקה, הכול יותר מהיר ונגמר הסיפור.

ישראל אייכלר: אדרבא.

דוד ביטן: לסגור את הבעיה הזאת אחת ולתמיד.

דוד ביטן: אי אפשר להתעסק בזה כל יום.

דוד ביטן: כל יומיים מקבלים מכתב מאיזה מקום.

דוד ביטן: זה לא התפקיד שלנו גם.

דוד ביטן: נשמע את נחמיה מלינוביץ', יושב-ראש איגוד הסמינרים והישיבות לבני חו"ל.

נחמיה מלינוביץ': שלום, קודם כל תודה לשר דרעי ולכל הח"כים שמטפלים בצורך הגדול הזה.

נחמיה מלינוביץ': הבנו שזה בלתי אפשרי לעמוד מול כל ישיבה וישיבה, אז הקמנו איגוד עם כל הישיבות מכל החוגים, מהציונות החרדית-החסידית, הדתית, כולם ביחד שיעבדו מול המשרדים באופן מרוכז, וברוך השם התוצאות, שכולם לוקחים אחריות.

נחמיה מלינוביץ': אנחנו לקחנו אחריות על כל הישיבות שיהיה מסודר עם המתווה, עם הבידוד, עם כל מה שהם צריכים.

נחמיה מלינוביץ': יש לי שאלה אחת.

נחמיה מלינוביץ': כמו שמייזלמן אמר, אלפים נשארים פה, הם מהווים חלק גדול מהחברה הישראלית שנמצאת פה בארץ.

נחמיה מלינוביץ': ההרגשה הראשונה שתהיה להם כשהם מגיעים ארצה, ומדובר באלפי תלמידים ותלמידות שמגיעים פעם ראשונה בחייהם להיות פה בארץ ובעזרת השם להשתלב פה ולגור פה עם המשפחות כמו שאנחנו רואים בכל הערים, שיש אלפים שנשארים פה.

נחמיה מלינוביץ': בהרגשה הראשונה שהם מגיעים אחרי המטוס, שהם יצאו ביחד מאות תלמידים בקבוצות ומגיעים באותן טיסות, ואנחנו מנסים לארגן שכולם יגיעו באותן טיסות.

נחמיה מלינוביץ': האם יש אפשרות להקל בבידוד?

נחמיה מלינוביץ': זה מאוד קשה לתלמיד ותלמידה שמגיעים פעם ראשונה בחייהם לארץ שהם לא מכירים.

נחמיה מלינוביץ': בין כך הם מגיעים באותן טיסות, יושבים ביחד 12 שעות בטיסה, אז אולי אפשר להגדיל את זה לקבוצות של עשר ו-12 שפשוט יהיה להם יותר אפשרות.

נחמיה מלינוביץ': בריאות הנפש גם מאוד חשוב לנו.

דוד ביטן: אנחנו נברר את זה עם משרד הבריאות תיכף.

דוד ביטן: תעלי בבקשה את רשות האוכלוסין.

דוד ביטן: שלום מיכל.

מיכל יוספוף: בוקר טוב לכולם, אני רוצה לתת קצת נקודות לגבי התהליך.

מיכל יוספוף: כמו שאמרה סטלה וכמו שאמר אייל סיסו, אחרי שהישיבה מקבלת את האישור ממשרד הבריאות לגבי תנאי הבידוד שנקבעו, הישיבה למעשה לא צריכה לעשות הרבה.

מיכל יוספוף: היא צריכה לקחת את השמות של תלמידי הישיבה באותו רגע, להעביר את זה אלינו לביקורת גבולות וביקורת גבולות יתנו להם אישור עלייה לטיסה.

מיכל יוספוף: למעשה ראש הישיבה יצטרך להעביר את זה לכל תלמיד ישיבה כדי שהוא יוכל לעלות לטיסה.

מיכל יוספוף: בכניסה שלהם בארץ, בניגוד לשגרה שבדרך כלל אנחנו עושים, שאותו תלמיד ישיבה כמו שסטלה אמרה ואייל אמר, הם אמורים להגיע לנציגות לקבל את אשרת הסטודנט שלהם, הם יכנסו כאן לארץ באשרה של תייר.

מיכל יוספוף: במהלך 30 הימים אחרי כניסתם לארץ מחויב ראש הישיבה להגיש לנו בקשות מרוכזות.

מיכל יוספוף: אנחנו לא נדרוש ממנו להגיש בקשה-בקשה אלא בקשות מרוכזות כדי שנוכל להחליף להם את האשרה שלהם מאשרה של תייר לאשרה של סטודנט.

דוד ביטן: את מדברת על אלה שפחות מגיל 18?

מיכל יוספוף: לגבי אלה שמתחת לגיל 18, החוק מחייב שההורים חייבים לתת את הסכמתם.

מיכל יוספוף: כדי שההורים יתנו את הסכמתם בפני זה, נאלצנו להעביר אותם לנציגות.

מיכל יוספוף: אני מאמינה שמשרד החוץ או הנציגויות יעשו את זה במהירות האפשרית ולא יעכבו את זה, ואז ברגע שהם יגיעו לארץ הם יקבלו את אשרת הסטודנט שלהם.

מיכל יוספוף: ראש הישיבה לא יצטרך בכלל לגשת אלינו ללשכה כדי להחליף את האשרה לסטודנט.

דוד ביטן: אנחנו דיברנו עם משרד החוץ ואנחנו רוצים שהדברים יהיו בהירים וברורים גם לכם.

דוד ביטן: אנחנו צריכים את הסכמתכם.

דוד ביטן: לגבי תלמידים שהם מתחת לגיל 18, הישיבות יטפלו בזה במסגרת קבלת אישור נוטריון ציבורי ואז הם ימציאו את זה בצורה מרוכזת.

דוד ביטן: זה מקובל עליכם?

מיכל יוספוף: לאן בצורה מרוכזת, לנציגות?

דוד ביטן: לכם ישירות.

מיכל יוספוף: ההורה חייב לחתום על הטופס.

דוד ביטן: אנחנו רוצים לקפוץ מעל משרד החוץ.

מיכל יוספוף: בנוסף לזה שהוא מביא את ההסכמה של הנוטריון, ההורה צריך לתת את הסכמתו על הטופס ולהגיש בקשה.

מיכל יוספוף: זה שכאן אמרו בארץ שלפעמים יוצא מקרים שבן אדם מגיע לכאן כתייר ואחר כך הוא מחליט להיכנס להיות תלמיד ישיבה, נכון.

מיכל יוספוף: כשהוא בא ומגיש את הבקשה לישיבה, אנחנו מבקשים מההורים להגיע לנציגות ולחתום, גם אם הוא בארץ.

דוד ביטן: רגע, את לא יורדת לסוף דעתי.

דוד ביטן: לפי הנוהל זה או שהם חותמים אצל הקונסול או שהם הולכים לנוטריון ציבורי לחתום.

מיכל יוספוף: כן.

דוד ביטן: ברגע שהישיבה תרכז את התלמידים עם אישורים נוטריונים, אז ההורים חתמו, אין שום בעיה עם זה, ואז הם פונים אליכם ונגמר הסיפור.

דוד ביטן: מה הבעיה עם זה?

מיכל יוספוף: אני צריכה לבדוק את זה.

דוד ביטן: דיברנו עם משרד החוץ גם על זה.

מיכל יוספוף: אני צריכה לבדוק את זה מול הלשכה המשפטית שלי.

דוד ביטן: זה דבר ראשון.

דוד ביטן: דבר שני, אני מבקש שתפני בבקשה למור-יוסף.

דוד ביטן: אנחנו רוצים להקים צוות במשרד החוץ שיטפל בבקשות האלה מכל העולם פה בישראל, לא דרך הקונסולים.

דוד ביטן: בתוך הצוות הזה ישבו גם נציגים שלכם על מנת שהנושאים יפתרו באותו רגע ולא צריכים לפנות וכו'.

דוד ביטן: זה צוות לארבעה חודשים שהם ישבו, אתם תשבו ותקבלו את ההחלטות באופן מהיר.

ישראל אייכלר: אבל שיהיה מייל שלהם פה בארץ.

דוד ביטן: כל הפניות יהיו דרך הארץ.

דוד ביטן: הסיפור הזה שצריך לרוץ לקונסוליות, הוא לא מקובל עלי.

דוד ביטן: כן פתוח, לא פתוח, כן עובדים, לא עובדים.

דוד ביטן: אותי זה לא מעניין.

דוד ביטן: אני רואה שכל הבעיות מתנקזות על הבעיה הזאת ואני לא מוכן יותר לזה.

דוד ביטן: נגמר.

דוד ביטן: כל יום שני וחמישי אני מקבל בקשה.

דוד ביטן: זה לא התפקיד שלי, עם כל הכבוד.

דוד ביטן: אנחנו נסגור לכם את הבעיה התקציבית מול משרד האוצר.

דוד ביטן: אני מתחייב אישית לסגור את זה ואז להקים צוות שיכלול את משרד החוץ, את המשרד שלכם.

דוד ביטן: כל הבקשות יוגשו בצורה מרוכזת, יטפלו בזה מהר ונגמר העניין פעם אחת ולתמיד.

דוד ביטן: הרי לכם אין עניין למשוך את זה, נכון?

דוד ביטן: העניין שלכם זה לקבל את האישורים הנכונים, אז בואו נעשה את זה בצורה כזאת ונגמור את העניין הזה.

מיכל וונש: אם אפשר גם לבקש, אדוני היושב-ראש עוד נקודה אחת, לבקש מפרופ' מור-יוסף לבדוק את הנושא של ההחרגה של עוד כ-200 עולות שילדו לבדן בארץ לפני יותר מחודש.

מיכל וונש: זה לא עד אין-סוף, זה כולם מתחילת הקורונה.

דוד ביטן: כמה יש כאלה?

מיכל וונש: 200.

דוד ביטן: אז תרכזי לנו את זה ואנחנו נשב איתם.

מיכל וונש: בסדר.

מיכל וונש: ריכזתי, יש רשימה.

דוד ביטן: דבר נוסף שהייתי רוצה שתבדקי זה הנושא של בנות שירות לאומי.

דוד ביטן: כתבנו מכתב על זה למור-יוסף.

דוד ביטן: בנות שירות לאומי, ההורים לא יכולים לבוא.

דוד ביטן: לעומת זאת חיילים בודדים כן יכולים לבוא.

דוד ביטן: אין הבדל בין חייל בודד לבין בת שירות לאומי שהיא בודדה בארץ מהבחינה הזאת.

דוד ביטן: זה נושא שלא עלה כנראה אבל קיבלנו פניות בעניין הזה.

דוד ביטן: אני מבקש אם אפשר שהנושא הזה גם כן יושווה לחיילים בודדים.

מיכל יוספוף: כבוד היושב-ראש, עד כמה שידוע לי הנושא הזה נמצא בבדיקה.

דוד ביטן: מצוין, אז התפרצנו לדלת פתוחה.

דוד ביטן: תעדכנו את הוועדה בעניין הזה.

מיכל יוספוף: אנחנו נעדכן את הוועדה כשתהיה החלטה.

דוד ביטן: לא, אבל אין סיבה.

מיכל וונש: מה ההבדל בין בנות השירות לחיילים הבודדים, את יכולה להסביר לנו?

מיכל יוספוף: אמרתי, הנושא נמצא בבדיקה.

מיכל יוספוף: ברגע שתהיה החלטה אנחנו נעדכן את הוועדה.

דוד ביטן: תעדכני את מור-יוסף שהעמדה שלנו היא שצריך לעשות שוויון בין ההחלטות, ובאופן מיידי אם אפשר, לא פעם בשבועיים-שלוש.

דוד ביטן: תודה רבה.

ישראל אייכלר: למי אני צריך להגיש את השאלות, אדוני היושב-ראש?

דוד ביטן: עכשיו הגענו למשרד הבריאות.

דוד ביטן: כן, בבקשה.

ישראל אייכלר: קודם כל המתווה הנוכחי, אני רוצה לשאול באמת את אשר שלמון אם יוכל לענות לנו על כל הדברים, אני מקווה, ואולי גם הרשות.

ישראל אייכלר: כמה זמן אמור לקחת משליחת הבקשה הראשונה על ידי ראש הישיבה ועד לקבלת אישור משרד הבריאות?

ישראל אייכלר: זו שאלה ראשונה והיא חשובה כי אנחנו עומדים 30 יום לפני פתיחת שנת הלימודים.

אשר שלמון: אני קבעתי הערב פגישה עם הרב נחמיה ואני אשב עם אחרים.

אשר שלמון: מבחינתי ננסה לעשות את זה כמה שיותר מהר ותוך יום-יומיים לתת תשובות.

דוד ביטן: בסדר, תשובה טובה.

ישראל אייכלר: כן, בסדר.

דוד ביטן: מה לגבי הטענה על הקפסולות, לשישה?

ישראל אייכלר: בדיוק, למה רק שישה?

ישראל אייכלר: האם באים באותו מטוס.

אשר שלמון: זו הייתה פשרה.

אשר שלמון: בהתחלה דיברנו על ארבעה.

אשר שלמון: לטעמנו זו הדרך היחידה לייצר עדיין איזשהו סוג של בידוד.

אשר שלמון: דרך אגב, מישהו מדה מרקר הבוקר תקף אותנו קשות ביותר על זה שאפשרנו את זה ולא אפשרנו לאחרים.

אשר שלמון: בעינינו שישה זה המקסימום שאפשר לייצר במסגרת של חדר או קפסולה ועדיין לשמור על מבנה קפסולרי.

אשר שלמון: מעבר לזה זה ייפרץ.

אשר שלמון: גם לגבי מניין יימצא לזה פתרון.

אליהו ברוכי: הקפסולות שבישיבות היו 26.

אשר שלמון: זה לא דומה מאחר והקפסולה בישיבה לא הייתה בידוד.

אשר שלמון: מי שהיה בקפסולה הזו לא היה חייב בידוד.

אשר שלמון: הסיבה הייתה לייצר מסגרות סגורות כדי למנוע הפצת מחלה אבל האנשים היו פטורים מבידוד.

אשר שלמון: פה מדובר על בידוד בן שבועיים שכל מטרתו היא למנוע הפצת מחלה לישראל.

דוד ביטן: לא קיצרו את הבידוד לעשרה ימים?

אשר שלמון: לא קיצרו לעשרה ימים.

אשר שלמון: זו טעות נפוצה, אני אסביר ברשותכם גם כדי שהוועדה תבין.

אשר שלמון: מה שקיצרנו היה, חולה מאומת שאין לו סימפטומים, לאחר עשרה ימים מניסיוננו ומהניסיון בעולם איננו מדביק יותר, לכן יוצא מבידוד.

אשר שלמון: זה לא רלוונטי למבודדים אחרים, בין אם חזרו מחו"ל או אם - - -

דוד ביטן: חולה מאומת אתה מקצר לו וחולה לא מאומת אתה לא מקצר לו?

דוד ביטן: זה דבר מיוחד במינו.

אשר שלמון: לא, לא, יש לכך סיבה מקצועית מוצדקת.

אשר שלמון: הסיבה המקצועית היא שלוקח זמן עד שאדם מפתח מחלה ומתחיל להדביק.

אשר שלמון: ברגע שהוא פיתח מחלה, הוא תוך עשרה ימים נרפא, בהנחה שאין לו סימפטומים, אבל לפעמים לוקח גם עד שבועיים עד שהוא מפתח את אותה מחלה, לכן יש פה באמת אבסורד שהאדם המדביק יכול לצאת קודם מהבידוד.

אליהו ברוכי: למה אלה שמגיעים מחו"ל חייבים בבידוד?

אליהו ברוכי: אם הם נכנסים לקפסולה של 14 יום, זה לא פותר את הבעיה שמזהים אם יש בעיה בהם או אין בעיה.

אשר שלמון: הבעיה עם בחורים צעירים, שהרבה פעמים מפתחים מחלה ללא סימפטומים, שנקראת אסימפטומטית וגם אם הם מדביקים בחורים אחרים בקפסולה, אנחנו לא נדע את זה לפעמים עד שכל הקפסולה התפרקה, לכן יש את העניין המהודק הזה.

אשר שלמון: זה מאוד שונה מכל מה שעשינו בבתי הספר ובישיבות עם הקפסולות, ששם זו מסגרת אחרת.

אשר שלמון: דרך אגב, הבחורים שייצאו מהקפסולה הקטנה של השישה אולי ייכנסו לתוך הקפסולות הגדולות של הישיבות, שבעזרת השם ב-א' אלול יפתחו.

ישראל אייכלר: עכשיו שאלה נוספת.

ישראל אייכלר: מה עם תלמידים שיוצאים לצורך שמחה משפחתית, אירוסין וכל מיני דברים כאלה שאתה יודע עליהם במהלך שנת הלימודים, וברגע שהם יוצאים לא נותנים להם לחזור?

ישראל אייכלר: אתה יודע שאנחנו עמדנו על הרבה מקרים כאלה.

אשר שלמון: אם רוצים לשמור על קפסולות, אז צריך לשמור על קפסולות.

אשר שלמון: אם מאפשרים לכל בחור לצאת לעניין משפחתי - - -

ישראל אייכלר: לא, אחרי 14 יום.

ישראל אייכלר: הוא כבר לומד פה.

אשר שלמון: אני לא מדבר על הקפסולות של השבים.

אשר שלמון: אתה שואל אותי לגבי הקפסולות בישיבות עצמן.

אשר שלמון: הבעיה הגדולה שלנו, שבישיבות שנפרצו קפסולות, ואני יכול לתת לכם עכשיו שלל דוגמאות.

אשר שלמון: היו לנו מקרי תחלואה ובחלקם תחלואה רבה: עטרת שלמה בראשון.

אשר שלמון: אני יכול לדבר על ישיבת חב"ד בלוד.

אשר שלמון: הרבה ישיבות שעבדו לפי קפסולות, פתחו את הקפסולות ומייד הייתה לנו תחלואה של בחורים.

אשר שלמון: צריך מאוד מאוד להישמר אחרת אנחנו נגרום לביטול תורה בזה שהישיבות יסגרו.

דוד ביטן: למה הם לא יכולים להתחיל את הבידוד בחו"ל?

אשר שלמון: מהרבה מאוד סיבות.

אשר שלמון: אתה רוצה שאני אכנס לזה?

אשר שלמון: יש לנו שורה ארוכה של סיבות מדוע אי אפשר בחו"ל.

אשר שלמון: אנחנו גם רוצים לנטרל את אלמנט ההדבקה במהלך השהייה בשדה התעופה ובטיסה.

אשר שלמון: זה הליך מאוד סדור עם הרבה מחשבה, אם כבר מאשימים אותנו שהעדפנו את בחורי הישיבות - - -

ישראל אייכלר: זה שמאשים אותך זה אנשים שלא רוצים שבני הישיבות יבואו לארץ ישראל.

ישראל אייכלר: זה ברור לי.

אשר שלמון: אני לא שם.

ישראל אייכלר: לכן אסור לנו לעבוד לפי אנשים שלא רוצים.

ישראל אייכלר: אנחנו עוסקים בוועדת העלייה והקליטה במי שרוצה שכל יהודי מכל העולם יוכל לבוא לארץ ישראל אם הוא בריא.

אשר שלמון: בכך רצוננו דומה.

ישראל אייכלר: זה קורה יותר מדי בממשלה הזאת, שמפחדים שמא יכתבו באיזשהו עיתון שהוא מלכתחילה רוצה שיהיה מה שפחות חרדים בארץ ישראל.

מיכל וונש: לא, זה לא רק חרדים, הרב אייכלר, אל תיקח את זה לשם.

מיכל וונש: אנחנו צריכים כרבע מיליון עולים חדשים בשנתיים הקרובות.

אשר שלמון: אני רוצה להזכיר לכולם שמדובר גם על תלמידי אוניברסיטאות ועל תלמידי מכינות.

מיכל וונש: כן, אנחנו מדברים על מי שיעלו ארצה.

אשר שלמון: אנחנו לא מבדילים ולא מפלים אף אחד.

ישראל אייכלר: זה מה שצריך להיות, אבל לא לפחד מאלה שרוצים שכן יפלו.

דוד ביטן: איך אתה פותר וקצת מוריד את הלחץ בנושא הזה?

דוד ביטן: יש דרך?

אשר שלמון: לפני כחודשיים דובר על מתווה של בידוד יחידני בישיבות וזה אפילו התחיל עד ששר הפנים חשש שהעסק לא עובד כמו שצריך.

אשר שלמון: אנחנו הקלנו מאוד עכשיו מתוך הבנה שקשה או כמעט בלתי אפשרי בתנאים של הפנימיות של הישיבות לעשות בידוד יחידני, אבל ברור שמבחינה אידיאלית אילו היינו יכולים, היינו מבקשים שכל אחד יעשה בידוד לבד.

דוד ביטן: מתי היה דבר כזה 26 בבידוד ביחד?

אליהו ברוכי: בקפסולות של הישיבות.

יוסף טייב: אבל אושי הסביר את ההבדל בין הקפסולה לבין הבידוד.

אליהו ברוכי: הם יהיו שישה חבר'ה בבידוד 14 יום ואז הולכים לקפסולות עוד 14 יום?

אשר שלמון: לא עוד 14.

אשר שלמון: הם מצטרפים לישיבה כרגיל.

אשר שלמון: מה שהישיבה עושה גם הם עושים.

אשר שלמון: אם הישיבה עדיין בקפסולה, הם יצטרפו.

אשר שלמון: אם הישיבה כבר איחדה קפסולות, אז הם חלק - - -

ישראל אייכלר: הקפסולות יכולות להיות גם בתוך הפנימיות, נכון?

אשר שלמון: כן.

ישראל אייכלר: אנחנו רק רוצים שאנשים יוכלו לבוא ללמוד.

ישראל אייכלר: זה היה הרס מאוד גדול.

אברום מייזלמן: יש נקודה אחת בנושא הזה שד"ר אשר אמר.

אברום מייזלמן: אנחנו חייבים להיות דינמיים גם ביחס לבני חוץ לארץ.

אברום מייזלמן: המצב היום הוא שתלמידים מגיעים כמו שחבר הכנסת הרב אייכלר אמר, ברוך השם בריאים.

אברום מייזלמן: אולי יש פתרונות שאפשר לבדוק את התלמידים בדיקת קורונה לפני שהם יוצאים.

אברום מייזלמן: אולי יש דרכים להנגיש את זה קצת?

אברום מייזלמן: נחמיה אמר פה נקודה שחייבים לחשוב עליה.

אברום מייזלמן: מגיעים לפה בנות בגיל 18-17 לסמינרים, בחורים צעירים מארצות רווחה, בפעם הראשונה הם עוזבים את הבתים של ההורים שלהם ומגיעים במסירות נפש לארץ.

אברום מייזלמן: אולי יש דרך להנגיש את זה בצורה בטוחה?

אברום מייזלמן: הם לא יוצאים החוצה, לא מתערבים באוכלוסייה הכללית בכלל, אבל לעשות משהו קצת יותר בטוח אבל בצורה יותר נעימה כדי לא להעניש אותם שהם רוצים לבוא לארץ ולשים אותם בבית סוהר.

אברום מייזלמן: לקחת בחורה בגיל 17, לשים אותה עם עוד חמש חברות שהיא לא הכירה מעולם, לשים אותה במכלאה ביחד, עונש על זה שבהם באים לארץ.

אברום מייזלמן: אני אומר את זה בצורה בוטה קצת אבל מבחינה רגשית ככה הם מרגישים.

אברום מייזלמן: אנחנו רוצים לעודד את התלמידים.

אברום מייזלמן: אני רוצה לציין, מתוך קרוב ל-15,000 של האיגוד ועם סטודנטים זה עוד יותר, יש אלפים שהם לא יגיעו לארץ בגלל הקושי הזה בלבד.

ישראל אייכלר: מה אתה מציע, הרב, שיעשו בדיקת קורונה כשמגיעים?

ישראל אייכלר: רוב מדינות העולם עושים את זה.

ישראל אייכלר: יעשו בדיקה ותוך שלושה ימים - - -

אשר שלמון: רוב המדינות המתוקנות בעולם לא מסתפקות בבדיקת קורונה.

אשר שלמון: הנושא הרי נמצא בדיון בכל מיני מישורים.

אשר שלמון: אני אהיה הרבה יותר קיצוני.

אשר שלמון: אלוף מצה"ל או שגריר או אפילו שר יוצא לחו"ל לאיזשהו עניין, הוא חייב בבידוד.

אשר שלמון: אין לזה פתרון.

אשר שלמון: מדוע אנחנו מתעקשים על בידוד ולא על בדיקה?

אשר שלמון: אני צריך הרבה דקות כדי להסביר.

אשר שלמון: הבדיקות, רמת הרגישות שלהן מוגבלת.

אשר שלמון: גם הזמן שבו אדם שנחשף לנגיף ומפתח מחלה, עד שהבדיקה חיובית, גם היא לוקחת לפעמים עד 14 יום וזאת הסיבה לבידוד.

אשר שלמון: אנחנו בחנו את סוגיית חלופות הבידוד בבדיקות לעומק.

אשר שלמון: גם כפי שאתם יודעים, הנהלת משרד הבריאות התחלפה, וכרגע לא נראה שיש תחליף לבידוד.

אשר שלמון: דרך אגב, רוב מדינות אירופה המתוקנות עדיין דורשות בידוד.

דוד ביטן: אם יעשו בדיקת קורונה כל יום, אז זה התחליף של בידוד.

אשר שלמון: אתה לא יכול.

אשר שלמון: זה גם לא יפתור.

דוד ביטן: למה לא יפתור?

דוד ביטן: כל בוקר הוא עושה ואז אתה רואה אם הוא נדבק או לא.

אשר שלמון: הרבה פעמים האדם יתחיל להדביק לפני שהבדיקה תראה את זה ואז שוב הסוסים יברחו לנו מהאורווה.

אשר שלמון: לצערנו גם באים מריכוזים בעולם שבהם יש הרבה תחלואה.

אשר שלמון: גם עדיין בניו יורק וגם בלונדון וגם בפאריס, סך הכול המקומות שרבים מהבחורים באים, ממקומות עם הרבה מאוד תחלואה.

אשר שלמון: במקרה עכשיו כתב לי שגריר ותיק שלנו במדינה גדולה שבאמת הרבה יותר נקיה מהמקומות שהזכרתי, למה הוא חייב עכשיו כשהוא שב ארצה להיכנס לבידוד.

אשר שלמון: זה בדיוק אותם כללים וזה חל על כולם.

אשר שלמון: הלוואי שנגיע ליום שבו רמת התחלואה תרד לרמה כזו או לחילופין יהיו לנו אמצעים שאין בידנו היום, שנוכל לפתור את זה.

אשר שלמון: זה הרי כאב ראש ועלות מאוד גדולה לכולם.

ישראל אייכלר: יש אפשרות שהישיבה תיתן את אותו תהליך שאתם עושים לתלמידים חדשים, גם לתלמיד שיצא לצורך איזה שמחה?

ישראל אייכלר: אגב, לי יש פתרון אחר, שבתוך שדה התעופה יקימו פינה שם יוכלו לסיים שידוכים.

ישראל אייכלר: זה דבר מאוד חשוב.

אשר שלמון: אנחנו עשינו את זה מספר פעמים באולם פתאל, בטרקלין.

ישראל אייכלר: אולי תעשו את זה באופן קבוע לכולם.

דוד ביטן: שמה יעשו?

ישראל אייכלר: שמגיע חתן וכלה, שהם לא יצטרכו להיכנס ולא יצרכו לצאת.

ישראל אייכלר: יש תקדים, אולם בשדה התעופה.

ישראל אייכלר: הם באים עם אבא ואימא ואומרים שידוך, כל אחד נוסע לארצו ואף אחד לא צריך להיות בבידוד.

אשר שלמון: היה וקרה.

ישראל אייכלר: צריך לעשות את זה קבוע כי ברוך השם יש הרבה שידוכים בין יהודים שאוהבים את ארץ ישראל משם וחיים בארץ ישראל פה.

אשר שלמון: אני חושב שזה רעיון מצוין.

דוד ביטן: לא חשבתי שאני אגיע לדברים האלה, אבל הנה.

אשר שלמון: יש טרקלין נוח מאוד עם מספר חדרים בשדה התעופה.

אשר שלמון: אני אספר לכם שגם בריתות של יהודים שלא הצליחו למצוא מוהל בחו"ל ולא רצו להיכנס לבידוד, הגיעו לטרקלין ועשינו ברית.

ישראל אייכלר: עשו ברית מילה גם.

ישראל אייכלר: יפה מאוד.

אברום מייזלמן: מה עם תלמידים שיש להם כבר נוגדנים?

אברום מייזלמן: שהם כבר עברו את המחלה?

אשר שלמון: תלמידים שחלו, לא נוגדנים, שיש בדיקת PCR מעת מחלתם שמראה שהם באמת חלו ואחר כך בדיקה שהחלימו, יהיו פטורים מבידוד.

אברום מייזלמן: הבעיה היא שרוב הבחורים בניו יורק שחלו, הם לא עשו בדיקות PCR.

אשר שלמון: אנחנו יודעים את זה.

אשר שלמון: לצערנו נוגדנים היא לא בדיקה מספיק טובה.

דוד ביטן: אוקיי, לגבי משרד הבריאות, אם אתם יכולים תוך כדי ללכת לקראתם, וזה תמיד קורה, אז תשנו את הנוהל.

דוד ביטן: אם אתם לא יכולים, אז לא יכולים.

אשר שלמון: הרב אייכלר מכיר אותי כבר לא מעט שנים.

דוד ביטן: ולגבי השידוכים תפתרו להם את הבעיה.

דוד ביטן: נראה לי רעיון באמת, לא יוצאים משדה התעופה.

ישראל אייכלר: לגבי אברכים נשואים, גם הם לפי ההסדר החדש?

אשר שלמון: אברכים נשואים עושים את הבידוד בבית עם בנות זוגם.

ישראל אייכלר: כן, אבל מבחינת הבקשות והוויזות וכל הדברים זה אותו דבר?

אשר שלמון: אני לא יודע, זה לשאול - - -

דוד ביטן: אני רוצה לסכם את הישיבה.

דוד ביטן: ביחס לתלמידים שמתחת לגיל 18, הישיבות באופן מרוכז ימציאו למינהל האוכלוסין אישורים נוטריונים ציבוריים במקום להריץ את ההורים.

דוד ביטן: זו אופציה.

דוד ביטן: הם לא חייבים.

דוד ביטן: מי שרוצה ללכת לקונסוליה, יכול ללכת.

ישראל אייכלר: האופציה השנייה שהם יעשו את זה אחר כך כמו שהיה עד היום.

דוד ביטן: זה לא יהיה הם לא מקבלים אשרת תייר.

דוד ביטן: אלה שמעל גיל 18 מקבלים.

ישראל אייכלר: אז יצטרכו לעשות את זה כמו שאתה אומר.

דוד ביטן: בסדר, שיעשו ככה.

דוד ביטן: לגבי אלה שמעל גיל 18, כפי ששמענו גם מהרב, יעשו את זה בצורה מרוכזת.

דוד ביטן: הפנייה תהיה מרוכזת ואז לא יצטרכו את כל התהליך הזה ולשגע את האנשים.

ישראל אייכלר: אדוני היושב-ראש, תקבע תוך כמה זמן משרד הבריאות והצוות צריך לתת אישור.

ישראל אייכלר: הם צריכים להגיע כבר.

דוד ביטן: הוועדה רואה בבעיה של האישורים האלה את צוואר הבקבוק לגבי כל דבר ועניין, לכן אנחנו סבורים שצריך ליצור צוות בארץ שהתפקיד שלו יהיה לטפל בבעיות באמצעות קבלת כל הבקשות מכל העולם, באינטרנט, והם יטפלו בזה בצורה מהירה.

דוד ביטן: בצוות הזה ישבו נציגים של משרד החוץ וגם נציגים של רשות האוכלוסין על מנת שכל בעיה תיתפר במקום, ומי שבאמת כמו ששמענו, יש לו בעיה חריגה כמו למשל שבעבר הוא סורב להיכנס לארץ, זה ישימו בצד, יטפלו בו בנוהל הרגיל, אבל כל מי שלא, יטפלו בו במהירות.

דוד ביטן: אנחנו נפנה למשרד האוצר על מנת לייחד תקציב לארבעה חודשיים לעניין הזה כדי לפתור את הבעיה של צוואר הבקבוק הזה.

דוד ביטן: הפנייה לקונסול בפרגוואי שיש לו עובד וחצי, עד שהוא מאשר זה דבר שלא מתקבל על הדעת.

דוד ביטן: צריך לפתור את זה אחת ולתמיד ולסיים את העניין.

דוד ביטן: ביחס לנושא של בנות שירות לאומי שמשרתות בישראל, צריך להשוות אותן לחיילים בודדים ולכן אנחנו בעניין הזה פונים לפרופ' מור-יוסף במסגרת הוועדה שהוא היושב-ראש שלה, שיטפלו בזה במהירות ובדחיפות.

דוד ביטן: ביחס לנושא של ההורים לנשים שיולדות, מור-יוסף אמר לי שהוא לא מוכן שזה יהיה רטרואקטיבית יותר מחודש, אבל כיוון שמדובר בעניין חד-פעמי, מה הכוונה?

דוד ביטן: מרגע שהם הוציאו את הנוהל, אז כל מי שצריכה ללדת או עומדת ללדת, אז אפשר כבר לעלות.

דוד ביטן: כמובן שאם מישהו ישן על זכויותיו ולא עלה, זאת בעיה שלו.

דוד ביטן: חברת הכנסת קוטלר ריכזה את העניין.

דוד ביטן: מדובר ב-200 בקשות בלבד.

דוד ביטן: אני מבקש, תרכזי את זה.

מיכל וונש: יש את זה כבר אצל מור-יוסף.

דוד ביטן: אנחנו נפנה למור-יוסף עם כל הבקשות ונבקש החלטות במישור ההומניטרי כדי שהדברים האלה יבואו לפתרונם אחת ולתמיד.

דוד ביטן: הרי זה חד-פעמי מכיוון שהיום אין שום בעיה.

דוד ביטן: מדובר פה על חד-פעמיות.

ישראל אייכלר: עוד נקודה אחת מאוד חשובה.

ישראל אייכלר: יש אלפי קשישים עולים בני 90-80.

ישראל אייכלר: שיהיה איזשהו יחס לאדם בן 80 שהילדים שלו בחוץ לארץ ורוצה לראות אותם, שגם יתנו להם להיכנס כמו אצל יולדת, בתנאי שהוא מעל גיל 80 נניח.

ישראל אייכלר: אני אומר מעל גיל 80 כי אלה אנשים מסכנים, עולים לארץ והילדים בחוץ לארץ והם נמצאים פה לבד, לא ראו את הילדים חמישה חודשים.

דוד ביטן: אנחנו לא הסתכלנו על הבקשה.

דוד ביטן: תסביר לנו את זה.

ישראל אייכלר: אני אסביר לך ואולי תצרף את זה, כי כמו שאתה מבין שיולדת שנמצאת פה לבד, זוג קשישים או הורה קשיש - - -

דוד ביטן: מי אתה רוצה שיעלה, הילדים שלו?

ישראל אייכלר: הילדים שלו, הקרבה הראשונה שיבואו.

דוד ביטן: אז תכין בקשה מסודרת.

ישראל אייכלר: אפילו בהחלפות.

דוד ביטן: בסדר, הבנתי.

דוד ביטן: תכין מכתב מסודר.

דוד ביטן: תעלה רגע את כבוד הרב עוד פעם.

דוד ביטן: בוא נראה אם אחרי כל מה שהוא שמע יש לו השגות.

דוד ביטן: כבוד הרב, שמעת את הדיון?

משה מייזלמן: כן, שמעתי.

דוד ביטן: יש לך השגות למה שהיה פה?

משה מייזלמן: כן, הכול בסדר גמור.

משה מייזלמן: אין בעיות

דוד ביטן: אוקיי, הבנתי.

דוד ביטן: תודה רבה.

מיכל וונש: עוד דבר אחד אם אפשר לבקש.

מיכל וונש: קודם כל סטלה בהשתק, היא לא יכולה לדבר.

מיכל וונש: היא מבקשת להבהיר לנו שיש בעיה, שהאישור הנוטריוני צריך את החתימה של האפוסטיל והאפוסטיל סגור.

דוד ביטן: לא, לא, לא , אמרנו, זה אישור נוטריוני ציבורי.

מיכל וונש: אוקיי, אז זה תשובה לסטלה.

דוד ביטן: גם אמר לך אייל סיסו שזה בסדר.

מיכל וונש: אז אני אומרת את זה לפרוטוקול כדי שסטלה תשמע.

דוד ביטן: אם אני חוזר למשרד האוצר, לא עשיתי כלום.

דוד ביטן: שהם יפתרו את הבעיה הזאת.

דוד ביטן: פה זה החלטה שלהם.

דוד ביטן: זה לא קשור לכוח-אדם ולא קשור לשום דבר.

מיכל וונש: אז זה רק לצורך הפרוטוקול כמענה לסטלה.

דוד ביטן: אנחנו נסיים את העניין הזה אחת ולתמיד.

מיכל וונש: הוועדה הזאת שתוקם חייבת להוציא מדיניות ברורה ושקופה ולהנגיש אותה לציבור.

דוד ביטן: המדיניות היא ברורה.

דוד ביטן: היא משתנה כל הזמן לפי ההתפתחות של הקורונה.

דוד ביטן: זה בעיה.

ישראל אייכלר: אדוני היושב-ראש, אתה לא יודע כמה אתה חשוב.

ישראל אייכלר: מספר לי עכשיו ד"ר אשר שלמון שבעוד הדיון מתקיים פה אצלך, הוא קיבל עוד 40 ישיבות, בקשות להגיש רשימות וזה יטופל עוד היום.

ישראל אייכלר: אני אומר את זה לפרוטוקול.

דוד ביטן: תודה רבה, הישיבה נעולה.